CELEX: 32022D0900
Language: hu
Date: 2022-06-08 00:00:00
Title: A Bizottság (EU) 2022/900 végrehajtási határozata (2022. június 8.) az (EU) 2015/2039 végrehajtási határozatnak a Dél-Afrika központi szerződő felekre vonatkozó szabályozási keretének változására való tekintettel történő módosításáról (EGT-vonatkozású szöveg)

2022.6.9.   
               
               
                  HU
               
               
                  Az Európai Unió Hivatalos Lapja
               
               
                  L 156/57
               
            
         A BIZOTTSÁG (EU) 2022/900 VÉGREHAJTÁSI HATÁROZATA
         (2022. június 8.)
         az (EU) 2015/2039 végrehajtási határozatnak a Dél-Afrika központi szerződő felekre vonatkozó szabályozási keretének változására való tekintettel történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 25. cikke (6) bekezdésére,
         mivel:
         
                     (1)
                  
                  
                     A 2015. november 13-án elfogadott (EU) 2015/2039 bizottsági végrehajtási határozatban (2) a Bizottság úgy határozott, hogy a 648/2012/EU rendelet 25. cikke alkalmazásában Dél-Afrikának az ott engedéllyel rendelkező elszámolóházakra alkalmazandó, a pénzügyi piacokról szóló törvényből (2012. évi 19. sz. törvény; Financial Markets Act; a továbbiakban: FMA) álló jogi és felügyeleti keretrendszere egyenértékűnek tekintendő a 648/2012/EU rendeletben rögzített követelményekkel.
                  
               
                     (2)
                  
                  
                     2015. november 13. óta azonban Dél-Afrika központi szerződő felekre vonatkozó szabályozási kerete az FMA-t módosító, a pénzügyi ágazat szabályozásáról szóló törvény (2017. évi 9. sz. törvény (3); Financial Sector Regulations Act; a továbbiakban: FSRA) hatálybalépése és az FMA-t végrehajtó 2018. évi rendelet (4) kihirdetése révén fejlődött. Ezért értékelni kell a módosított dél-afrikai szabályozási keret egyenértékűségét.
                  
               
                     (3)
                  
                  
                     A módosított dél-afrikai szabályozási keret egyenértékűsége értékelésének nemcsak a Dél-Afrikában engedéllyel rendelkező központi szerződő felekre alkalmazandó, jogilag kötelező érvényű követelmények absztrakt összehasonlító elemzésén kell alapulnia, hanem e követelmények hatásainak értékelésén is. Ezen értékelés során ellenőrizni kell az említett követelményeknek az Unióban székhellyel rendelkező klíringtagokat és kereskedési helyszíneket esetlegesen érintő kockázatok csökkentésére való alkalmasságát, figyelembe véve azon pénzügyi piacok méretét, amelyeken a Dél-Afrikában engedéllyel rendelkező központi szerződő felek működnek. Szigorúbb kockázatcsökkentési követelményekre van szükség azon központi szerződő felek esetében, amelyek tevékenységüket nagyobb pénzügyi piacokon végzik és így magasabb az eredendő kockázatuk, mint a kisebb pénzügyi piacokon tevékenykedő központi szerződő felek esetében.
                  
               
                     (4)
                  
                  
                     A 648/2012/EU rendelet 25. cikke (6) bekezdésének a), b) és c) pontja három feltételt sorol fel, amelyeknek teljesülniük kell annak megállapításához, hogy valamely harmadik ország jogi és felügyeleti keretrendszere az ott engedéllyel rendelkező központi szerződő felek tekintetében egyenértékű az említett rendeletben rögzített követelményekkel.
                  
               
                     (5)
                  
                  
                     A 648/2012/EU rendelet 25. cikke (6) bekezdésének a) pontja értelmében az adott harmadik országban engedéllyel rendelkező központi szerződő feleknek olyan, jogilag kötelező érvényű követelményeket kell teljesíteniük, amelyek egyenértékűek az említett rendelet IV. címében megállapított követelményekkel.
                  
               
                     (6)
                  
                  
                     Az (EU) 2015/2039 végrehajtási határozat a Dél-Afrikában engedéllyel rendelkező központi szerződő felekre vonatkozó jogilag kötelező érvényű követelményeket egyenértékűnek tekintettel az (EU) 648/2012 rendelet IV. címében megállapított követelményekkel. A Dél-Afrikában engedéllyel rendelkező központi szerződő felekre vonatkozó módosított dél-afrikai szabályozási keret fenntartja azt az értékelést, hogy az engedéllyel rendelkező elszámolóházak és az engedéllyel rendelkező központi szerződő felek megfelelnek a Fizetési és Piaci Infrastruktúra Bizottság és az Értékpapír-felügyeletek Nemzetközi Szervezete (IOSCO) által 2012 áprilisában kiadott, a pénzügyi piaci infrastruktúrákra vonatkozó elveknek (5).
                  
               
                     (7)
                  
                  
                     A Dél-Afrikában engedéllyel rendelkező központi szerződő felekre és elszámolóházakra vonatkozó jogilag kötelező érvényű követelményeket jelenleg az FSRA által módosított FMA, valamint a pénzügyi piacokról szóló törvényt végrehajtó 2018. évi rendelet tartalmazza. Ezt a jogi keretet a pénzügyi szolgáltatások felügyeleti hatósága (Financial Services Conduct Authority; a továbbiakban: FSCA) által kiadott magatartási normák (Conduct Standards) egészítik ki. A módosított FMA és a pénzügyi piacokról szóló törvényt végrehajtó 2018. évi rendelet további kötelezettségeket és követelményeket határoznak meg, amelyeknek a Dél-Afrikában engedéllyel rendelkező elszámolóházaknak és központi szerződő feleknek eleget kell tenniük. Ezenkívül a módosított FMA értelmében a prudenciális hatóság (Prudential Authority; a továbbiakban: PA) és az FSCA átveszi a szolgáltatásokért felelős hatóság (The Registrar of Services) szerepét, és közösen adják ki az engedélyezett elszámolóházak vagy engedélyezett központi szerződő felek működési engedélyét, amennyiben a kérelmező megfelel a követelményeknek és hozzájárul az FMA-ban meghatározott célkitűzések eléréséhez, így többek között a rendszerszintű kockázatok csökkentéséhez.
                  
               
                     (8)
                  
                  
                     A Dél-Afrikában elszámolt származtatott ügyletek összértéke továbbra sem éri el az Unióban elszámolt származtatott ügyletek teljes értékének 1 %-át. A dél-afrikai engedéllyel rendelkező elszámolóházakban vagy központi szerződő felekben való részvétel ezért lényegesen kisebb kockázatot jelent az Unióban székhellyel rendelkező klíringtagok és kereskedési helyszínek számára, mint az Unióban engedélyezett központi szerződő felekben való részvételük.
                  
               
                     (9)
                  
                  
                     A Bizottság megállapítja, hogy Dél-Afrika jogi és felügyeleti keretrendszere biztosítja, hogy a PA és az FSCA által közösen engedélyezett központi szerződő felek olyan, jogilag kötelező érvényű követelményeknek feleljenek meg, amelyek egyenértékűek a 648/2012/EU rendelet IV. címében megállapított követelményekkel.
                  
               
                     (10)
                  
                  
                     A 648/2012/EU rendelet 25. cikke (6) bekezdésének b) pontja azt is előírja, hogy a harmadik országban engedéllyel rendelkező központi szerződő felekre vonatkozó jogi és felügyeleti keretrendszernek biztosítania kell, hogy a központi szerződő felek folyamatos és hatékony felügyelet és végrehajtás hatálya alatt álljanak. A dél-afrikai központi szerződő felekre és elszámolóházakra vonatkozó kiigazított jogi keret átfogó hatáskörökkel ruházza fel a PA-t és az FSCA-t a Dél-Afrikában működési engedéllyel rendelkező elszámolóházak és központi szerződő felek felügyelete, ellenőrzése és vizsgálata tekintetében. A PA és az FSCA évente értékeli, hogy az engedéllyel rendelkező elszámolóházak és az engedéllyel rendelkező központi szerződő felek megfelelnek-e az FMA-nak, valamint a szabályaiknak és eljárásaiknak. A PA és az FSCA hatáskörrel rendelkezik arra, hogy visszavonja vagy felfüggessze az engedéllyel rendelkező független elszámolóház vagy engedéllyel rendelkező központi szerződő fél engedélyét, amennyiben azok nem felelnek meg az FMA-nak, az FMA-t végrehajtó 2018. évi rendeletnek vagy az alárendelt jogszabályoknak, például a magatartási normákban foglalt követelményeknek. A PA és az FSCA hatáskörrel rendelkeznek arra is, hogy tájékoztatást vagy dokumentumokat kérjen az engedéllyel rendelkező elszámolóházaktól és az engedéllyel rendelkező központi szerződő felektől, továbbá helyszíni vizsgálatok lefolytatására is jogosult. A központi szerződő felekre vonatkozó éves felügyeleti programot, amely kockázati felülvizsgálatokat, kockázatelemzést és -értékelést is magában foglal, szintén a felügyeleti hatóságok hajtják végre. A PA nyomon követi és értékeli a központi szerződő felek tőkemegfelelési és tőkekezelési gyakorlatait.
                  
               
                     (11)
                  
                  
                     A Bizottság megállapítja, hogy a jogi és felügyeleti keretrendszer a PA és az FSCA által közösen engedélyezett központi szerződő felek tekintetében folyamatosan biztosítja a hatékony felügyeletet és végrehajtást.
                  
               
                     (12)
                  
                  
                     A 648/2012/EU rendelet 25. cikke (6) bekezdésének c) pontja értelmében a harmadik ország jogi keretrendszerének ténylegesen egyenértékű rendszert kell biztosítania a harmadik ország jogi szabályozása alapján engedélyezett központi szerződő felek (a továbbiakban: harmadik országbeli központi szerződő felek) elismeréséhez.
                  
               
                     (13)
                  
                  
                     A módosított FMA meghatározza a külföldi joghatóságok egyenértékűsége elismerésének feltételeit. Az FSCA a Dél-afrikai Tartalék Bankkal (South African Reserve Bank) és a PA-val együtt megállapíthatja, hogy egy adott külföldi ország szabályozási kerete egyenértékű a dél-afrikai pénzügyi szektor szabályozási keretével.
                  
               
                     (14)
                  
                  
                     A Bizottság megállapítja, hogy a harmadik országbeli központi szerződő felek elismerése tekintetében a dél-afrikai jogi keretrendszer ténylegesen egyenértékű rendszert biztosít.
                  
               
                     (15)
                  
                  
                     A Bizottság ezért úgy véli, hogy Dél-Afrika központi szerződő felekre alkalmazandó jogi és felügyeleti keretrendszere megfelel a 648/2012/EU rendelet 25. cikkének (6) bekezdésében meghatározott feltételeknek. Következésképpen az említett jogi és felügyeleti keretrendszert egyenértékűnek kell tekinteni az említett rendeletben rögzített követelményekkel.
                  
               
                     (16)
                  
                  
                     Az (EU) 2015/2039 végrehajtási határozatot ennek megfelelően módosítani kell.
                  
               
                     (17)
                  
                  
                     Annak biztosítása érdekében, hogy az Európai Értékpapírpiaci Hatóság késedelem nélkül elvégezze a Dél-Afrikában székhellyel rendelkező központi szerződő felek besorolását és elismerését, e határozatnak sürgősen hatályba kell lépnie.
                  
               
                     (18)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2015/2039 végrehajtási határozat 1. cikkének helyébe a következő szöveg lép:
            
               
                  „1. cikk
                  A 648/2012/EU rendelet 25. cikkének (6) bekezdése alkalmazásában Dél-Afrikának az ott engedéllyel rendelkező elszámolóházakra alkalmazandó, a pénzügyi piacokról szóló 2012. évi 19. sz. törvényből (Financial Markets Act), valamint a pénzügyi piacokról szóló törvényt végrehajtó rendeletből (Financial Markets Act Regulations) álló jogi és felügyeleti keretrendszere egyenértékűnek tekintendő a 648/2012/EU rendeletben rögzített követelményekkel.”.
               
            
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2022. június 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 201., 2012.7.27., 1. o.
         
         
            (2)  A Bizottság (EU) 2015/2039 végrehajtási határozata (2015. november 13.) Dél-Afrika központi szerződő felekre vonatkozó szabályozási keretének a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU európai parlamenti és tanácsi rendelet követelményeivel való egyenértékűségéről (HL L 298., 2015.11.14., 29. o.).
         
            (3)  Dél-afrikai Köztársaság, 2017. évi 9. sz. törvény: a pénzügyi ágazat szabályozásáról szóló törvény (Financial Sector Regulation Act), 2017
         
            (4)  Dél-afrikai Pénzügyminisztérium, NO.R. 98 a pénzügyi piacokról szóló 2012. évi törvényt végrehajtó rendelet (Financial Markets Act, 2012: Regulations)
         
            (5)  Fizetési és Piaci Infrastruktúra Bizottság/Értékpapír-felügyeletek Nemzetközi Szervezetének Technikai Bizottsága, A pénzügyi piaci infrastruktúrákra vonatkozó elvek, 2012. április, CPMI Papers No. 101, A pénzügyi piaci infrastruktúrákra vonatkozó elvek (Principles for Financial Market Infrastructures; bis.org).